To **Škoda Superb** είναι ένα μεσαίο πολυτελές οικογενειακό αυτοκίνητο της κατηγορίας Ε, που παράγεται από την τσεχική αυτοκινητοβιομηχανία Škoda Auto από τον Δεκέμβριο του 2001 και από τότε, διαχρονικά, αποτελεί την ναυαρχίδα της παλέτας της εταιρείας. Η πρώτη γενιά του, κυκλοφόρησε στην αγορά στις αρχές του 2002 και σε όλες τις γενιές του βασίζεται μηχανικά στο Volkswagen Passat. Ιδιαίτερα η πρώτη γενιά, υπήρξε ουσιαστικά μια επιμηκυσμένη εκδοχή της πέμπτης γενιάς του Passat, με μακρύτερο μεταξόνιο. Τον Ιούλιο του 2008 παρουσιάστηκε η δεύτερη γενιά του Superb, ενώ τον Φεβρουάριο του 2015 αποκαλύφθηκε η τρίτη γενιά του.

Το όνομα Superb προήλθε από τα πολυτελή μοντέλα που κατασκεύαζε η εταιρεία κατά τη δεκαετία του 1930, τα οποία έφεραν το ίδιο όνομα.

Αρχικά Superb (1934 - 1949)
---------------------------

Škoda Superb OHV (type 924) του 1939.
Η ονομασία **Škoda Superb** συνέχισε μια παράδοση της εταιρείας με την παραγωγή πολυτελών μοντέλων από το 1934 και την περίοδο λίγο πριν τον Δεύτερο Παγκόσμιο Πόλεμο έως και κατά τη διάρκεια του πολέμου. Στο διάστημα αυτό, παρήγαγε τα εξής μοντέλα, με τη χρονολογική σειρά εισαγωγής του καθενός:

* 1934 - Škoda Superb (type 640)
* 1936 - Škoda Superb (type 902), Škoda Superb (type 913)
* 1938 - Škoda Superb OHV (type 924)
* 1939 - Škoda Superb 4000 (type 919)
* 1941 - Škoda Superb 3000 - KFZ 15 (type 952)
* 1942 - Škoda Superb 3000 - KFZ 15 (type 956)

Αρκετά αντίτυπα από τα ιστορικά Škoda Superb υπάρχουν σήμερα στο Μουσείο της Škoda Auto στο Μλάντα Μπόλεσλαβ (*Mladá Boleslav*).

Πρώτη γενιά (2001 - 2008)
-------------------------

Το όνομα Superb αναβίωσε στις αρχές του 21ου αιώνα, στο μοντέλο που ανέλαβε τον ρόλο της ναυαρχίδας της εταιρείας. Αρχικά, όταν διέρρευσαν στα έντυπα Μέσα και στο Διαδίκτυο οι πρώτες φωτογραφίες του, στα τέλη του 1999 και στις αρχές του 2000, είχε θεωρηθεί ότι σίγουρα η τελική του ονομασία θα ήταν **Moldavia** (από το όνομα της χώρας Μολδαβία), ενώ κατά την πρώτη παρουσίαση, στο Σαλόνι Αυτοκινήτου της Γενεύης τον Μάρτιο του 2001, είχε εισαχθεί ως **Montreux** (από το όνομα της πόλης Μοντρέ). Λίγους μήνες πριν την παρουσίαση, ωστόσο, στα πλαίσια της αναβίωσης παλαιότερων ιστορικών ονομάτων της Škoda, αποφασίστηκε να ονομαστεί **Škoda Superb**.

### Βασικά στοιχεία

Αστυνομικό Volkswagen Passat Lingyu στη Σαγκάη, Κίνα. Φαίνεται το επιπλέον μήκος της πίσω πόρτας.
Η μαζική παραγωγή του μοντέλου ξεκίνησε τον Δεκέμβριο του 2001. Το αυτοκίνητο βασίστηκε μηχανικά στο Volkswagen Passat πέμπτης γενιάς, αλλά σε μια εκδοχή του Passat με μακρύτερο μεταξόνιο, που κυκλοφόρησε αποκλειστικά στην Κίνα, γνωστή ως **Volkswagen Passat Lingyu**. Στην Ευρώπη, η επιμηκυσμένη εκδοχή αυτής της πλατφόρμας χρησιμοποιήθηκε μόνο στο Škoda Superb.

Ως αποτέλεσμα, το Superb προσέφερε τεράστιους χώρους για τους πίσω επιβάτες, οι οποίοι συνδυάζονταν με υψηλά επίπεδα εξοπλισμού και προσεγμένη ποιότητα κατασκευής στο σαλόνι και ηχομόνωση, όλα σε πρωτοφανή επίπεδα για μοντέλο της Škoda - και όλα αυτά σε πολύ χαμηλότερες τιμές πώλησης ως προς τα άλλα μοντέλα της αντίστοιχης κατηγορίας. Για την πρώτη γενιά, είχε δημιουργηθεί τότε μια διχογνωμία σχετικά με το αν μπορούσε να θεωρηθεί αυτοκίνητο πολυτελείας και τα περισσότερα έντυπα συνήθως το ανέφεραν ως «ημι-πολυτελές» (semi-luxury) ή «εισαγωγικό στην πολυτέλεια» (entry-luxury), αλλά η δεύτερη γενιά του Superb αναφέρεται πιο συχνά ως πολυτελές μοντέλο και η τρίτη γενιά πιο εμφανώς.

Η διάταξη κρεβάτι, με την αναδίπλωση του κάτω μέρους της πλάτης του καθίσματος του συνοδηγού προς τα πίσω.
Για πρώτη φορά μετά από μισό αιώνα, η Škoda προσέφερε και πάλι 6-κύλινδρους κινητήρες, και συγκεκριμένα τον 2.8 λίτρων V6 βενζίνης και τον ντίζελ 2.5 λίτρων V6 TDi (το ακρωνύμιο TDi σημαίνει turbodiesel injection), γεγονός που συνέβαλε επίσης στην περαιτέρω ενίσχυση του ίματζ της εταιρείας.

Μια ενδιαφέρουσα σχεδιαστική λεπτομέρεια στο σαλόνι, ήταν η δυνατότητα αναδίπλωσης του κάτω μέρους της πλάτης του καθίσματος του συνοδηγού προς τα πίσω, ακουμπώντας στο πίσω κάθισμα και δημιουργώντας μια διάταξη σαν κρεβάτι, έτσι ώστε ο πίσω επιβάτης να μπορεί να ξαπλώσει σε αυτήν. Επιπρόσθετα, το εσωτερικό του Škoda Superb έφερε άφθονες πρακτικές και έξυπνες θήκες, με εντυπωσιακότερη όλων, μία ειδική θήκη για ομπρέλα στην μία από τις πίσω πόρτες, με δικό της αποχετευτικό σύστημα.

### Κινητήρες

| Κινητήρας | Κυβισμός | Ισχύς / rpm | Ροπή / rpm | Μέγιστηταχύτητα | Επιτάχυνση0-100 km/h |
| --- | --- | --- | --- | --- | --- |
| 2.0 I4 | 1.984 cm³ | 85 kW (115 PS)/5.400 | 172 N·m/3.500 | 197 km/h | 11,6 sec |
| 1.8 I4 TFSi | 1.781 cm³ | 110 kW (150 PS)/5.700 | 210 N·m/1.750–4.600 | 216 km/h | 9,5 sec |
| 2.8 V6 | 2.771 cm³ | 142 kW (193 PS)/6.000 | 280 N·m/3.200 | 237 km/h | 8,0 sec |
| 1.9 I4 TDi PD | 1.896 cm³ | 77 kW (105 PS)/4.000 | 250 N·m/1.900 | 192 km/h | 12,3 sec |
| 2.0 I4 TDi PD | 1.968 cm³ | 103 kW (140 PS)/4.000 | 320 N·m/1.750–2.500 | 215 km/h | 9,6 sec |
| 2.5 V6 TDi PD | 2.496 cm³ | 120 kW (163 PS)/4.000 | 350 N·m/1500–3000 | 223 km/h | 9,2 sec |

Δεύτερη γενιά (2008 - 2015)
---------------------------

Η δεύτερη γενιά του Superb παρουσιάστηκε στο Σαλόνι Αυτοκινήτου της Γενεύης τον Μάρτιο του 2008 και μπήκε στη μαζική παραγωγή τον Ιούνιο, ενώ κυκλοφόρησε στην αγορά τον Ιούλιο. Μάλιστα ο 6-κύλινδρος κινητήρας βενζίνης FSI των 3.6 λίτρων της κορυφαίας έκδοσης της δεύτερης γενιάς, ήταν ο κινητήρας με τον μέγιστο κυβισμό στη νεότερη και σύγχρονη ιστορία της εταιρείας. Τον Σεπτέμβριο του 2009, στο Σαλόνι Αυτοκινήτου της Φρανκφούρτης, προστέθηκε και μια 5-πορτη εκδοχή station wagon και κυκλοφόρησε επίσημα τον Ιανουάριο του 2010, σε αντίθεση με την πρώτη γενιά του Superb, που είχε διατεθεί αποκλειστικά ως 4-πορτο σεντάν. Οι κινητήρες του station wagon ήταν κοινοί με αυτούς της στάνταρ εκδοχής, η οποία στη δεύτερη γενιά έγινε 5-πορτο liftback sedan.

### Ανανέωση του 2013

Τον Φεβρουάριο του 2013, το Superb Β6 υπέστη μια έντονη αισθητική ανανέωση, μαζί και με αναβαθμίσεις στον εξοπλισμό του. Η πιο εμφανής αλλαγή ήταν ο εντελώς νέος σχεδιασμός στα πίσω φώτα, καθώς το αρχικό σχήμα των πίσω φώτων του Superb Β6 είχε θεωρηθεί κάπως αλλόκοτο ή και άσχημο από το ευρύ κοινό. Η νέα αυτή εκδοχή μπήκε στην παραγωγή και κυκλοφόρησε στην Ευρώπη τον Ιούνιο του 2013 και σύντομα ακολούθησαν και οι άλλες διεθνείς αγορές, ενώ παρήχθη έως τον Ιούνιο του 2015.

### Εκδόσεις

* Skoda Superb II του 2008 - 2012 (μπροστά)Skoda Superb II του 2008 - 2012 (μπροστά)
* Skoda Superb II του 2008 - 2012 (πίσω)Skoda Superb II του 2008 - 2012 (πίσω)
* Skoda Superb II Combi (μπροστά)Skoda Superb II Combi (μπροστά)
* Skoda Superb II Combi (πίσω)Skoda Superb II Combi (πίσω)

### Κινητήρες

#### Βενζίνη

| Μοντέλο | Έτη | Κωδικός κινητήρα | Κυβισμός | Ισχύς | Ροπή | Μέγιστηταχύτητα | Επιτάχυνση0–100 km/h |
| --- | --- | --- | --- | --- | --- | --- | --- |
| 1.4 TSI | 2008–2015 | I4 16V | CAXC (EA111) | 1.390 cm³ | 92 kW (125 PS; 123 hp) @ 5.000 rpm | 200 N·m (150 lb·ft) @ 1.500-4.000 rpm | 204 km/h | 10,5 sec |
| 1.8 TSI | 2008–2015 | I4 16V | CDAB (EA888) | 1.798 cm³ | 118 kW (160 PS; 158 hp) @ 4.500-6.200 rpm | 250 N·m (180 lb·ft) @ 1.500-4.500 rpm | 219 km/h | 8,4 sec |
| 2.0 TSI | 2008-2015 | I4 16V | CCTA (EA888) | 1.984 cm³ | 147 kW (200 PS; 197 hp) @ 5.100-6.000 rpm | 280 N·m (210 lb·ft) @ 1.700-5.000 rpm | 240 km/h | 7,7 sec |
| 3.6 FSI VR6 | 2008–2015 | VR6 24V | CDVA (EA390) | 3.597 cm³ | 191 kW (260 PS; 256 hp) @ 6.000 rpm | 350 N·m (260 lb·ft) @ 2.500-5.000 rpm | 250 km/h | 6,4 sec |

#### Diesel

| Μοντέλο | Έτη | Κωδικός κινητήρα | Κυβισμός | Ισχύς | Ροπή | Μέγιστηταχύτητα | Επιτάχυνση0–100 km/h |
| --- | --- | --- | --- | --- | --- | --- | --- |
| 1.6 TDI CR DPF | 2009–2015 | I4 16V | CAYC (EA189) | 1.598 cm³ | 77 kW (105 PS; 103 hp) @ 4.400 rpm | 250 N·m (180 lb·ft) @ 1.500-2.500 rpm | 194 km/h | 12,1 sec |
| 1.6 TDI CR DPF GreenLine | 2010–2015 | I4 16V | CAYC (EA189) | 1.598 cm³ | 77 kW (105 PS; 103 hp) @ 4.400 rpm | 250 N·m (180 lb·ft) @ 1.500-2.500 rpm | 197 km/h | 12,2 sec |
| 1.9 TDI PD | 2008–2010 | I4 8V | BLS/BXE (EA188) | 1.896 cm³ | 77 kW (105 PS; 103 hp) @ 4.000 rpm | 250 N·m (180 lb·ft) @ 1.900 rpm | 190 km/h | 12,5 sec |
| 1.9 TDI PD GreenLine | 2008–2010 | I4 8V | BLS/BXE (EA188) | 1.896 cm³ | 77 kW (105 PS; 103 hp) @ 4.000 rpm | 250 N·m (180 lb·ft) @ 1.900 rpm | 193 km/h | 12,5 sec |
| 2.0 TDI PD DPF | 2008–2010 | I4 16V | (EA188) | 1.968 cm³ | 103 kW (140 PS; 138 hp) @ 4.000 rpm | 320 N·m (240 lb·ft) @ 1.800-2.500 rpm | 207 km/h | 10,0 sec |
| 2.0 TDI CR DPF | 2010–2015 | I4 16V | CFHC (EA189) | 1.968 cm³ | 103 kW (140 PS; 138 hp) @ 4.200 rpm | 320 N·m (240 lb·ft) @ 1.750-2.500 rpm | 205 km/h | 10,0 sec |
| 2.0 TDI CR DPF | 2008-2015 | I4 16V | CFJA (EA189) | 1.968 cm³ | 125 kW (170 PS; 168 hp) @ 4.200 rpm | 350 N·m (260 lb·ft) @ 1.750-2.500 rpm | 228 km/h | 8,6 sec |

Τρίτη γενιά (2015 - σήμερα)
---------------------------

Η τρίτη γενιά του Superb παρουσιάστηκε σε σχετική ειδική εκδήλωση στην Πράγα στις 17 Φεβρουαρίου 2015, ενώ τον Μάρτιο παρουσιάστηκε για πρώτη φορά σε διεθνή έκθεση, στο Σαλόνι Αυτοκινήτου της Γενεύης, και μπήκε στη μαζική παραγωγή μέσα στον ίδιο μήνα. Κυκλοφόρησε στην Ευρώπη στα μέσα Ιουνίου του 2015.

### Εκδόσεις

Το σαλόνι ενός Škoda Superb του 2016.
Škoda Superb Combi (station wagon) τέταρτης γενιάς.
Προσφέρεται με μια παλέτα με 5 κινητήρες βενζίνης και 3 κινητήρες turbodiesel, όλοι 4-κύλινδροι σε σειρά (οι 6-κύλινδροι των 2 πρώτων γενεών καταργήθηκαν, για λόγους μείωσης των εκπομπών ρύπων, εξαιτίας των ολοένα και αυστηρότερων προδιαγραφών καυσαερίων, καθώς και για βελτίωση της οικονομίας καυσίμων), ενώ όλοι πληρούν τις προδιαγραφές καυσαερίων Euro 6. Βασίζεται στην πλατφόρμα MQB του Ομίλου Volkswagen και, επίσης, διαθέτει ακόμα πληρέστερο εξοπλισμό από τις προηγούμενες γενιές του, ενώ σε κάθε μια από τις μπροστινές πόρτες συνεχίζει διαχρονικά να φέρει την κλασική στα Superb θήκη για ομπρέλα.

Όπως συνέβη και στη δεύτερη γενιά του μοντέλου, η στάνταρ εκδοχή αμαξώματος και στην τρίτη γενιά είναι 5-πορτο liftback sedan και η εναλλακτική είναι 5-πορτο station wagon.

### Ανανέωση του 2019

Στις 23 Μαΐου 2019, παρουσιάστηκε το λίφτινγκ της τρίτης γενιάς του Superb, με μικρές κοσμητικές αλλαγές της εξωτερικής αισθητικής. Στο σαλόνι φέρει πλέον έναν πλήρως ψηφιακό πίνακα οργάνων, μεγαλύτερη πολυχρηστική οθόνη στο ταμπλό και νέα διακοσμητικά, ενώ έγινε επίσης το πρώτο μοντέλο στην ιστορία της εταιρείας που προσφέρει και plug-in υβριδικό κινητήρα. Για την ακρίβεια, είναι το ίδιο μηχανικό σύνολο του Volkswagen Passat GTE που συνδυάζει έναν κινητήρα βενζίνης TSI 1.4 λίτρων και έναν ηλεκτροκινητήρα.

### Κινητήρες

| Βενζίνη |
| --- |
| Μοντέλο | Κινητήρας | Ισχύς | Ροπή | Μέγιστηταχύτητα | Επιτάχυνση0–100 km/h |
|
| 1.4 TSI\* | 1.395 cm³ | 92 kW (123 hp) | 200 N·m | 215 km/h | 9,9 sec |
| 1.4 TSI | 1.395 cm³ | 110 kW (148 hp) | 250 N·m | 220 km/h | 8,6 sec |
| 1.4 TSI 4x4 | 1.395 cm³ | 110 kW (148 hp) | 250 N·m | 215 km/h | 9,0 sec |
| 1.8 TSI | 1.798 cm³ | 132 kW (177 hp) | 320 N·m | 232 km/h | 8,0 sec |
| 2.0 TSI | 1.984 cm³ | 162 kW (217 hp) | 350 N·m | 245 km/h | 7,0 sec |
| 2.0 TSI 4x4 | 1.984 cm³ | 206 kW (276 hp) | 350 N·m | 250 km/h | 5,8 sec |
| Diesel |
| Μοντέλο | Κινητήρας | Ισχύς | Ροπή | Μέγιστηταχύτητα | Επιτάχυνση0–100 km/h |
| 1.6 TDI\* | 1.598 cm³ | 88 kW (118 hp) | 250 N·m | 206 km/h | 10,9 sec |
| 2.0 TDI 4x4 | 1.968 cm³ | 110 kW (148 hp) | 340 N·m | 220 km/h (215 km/h) | 8,8 sec (9,0 sec) |
| 2.0 TDI 4x4 | 1.968 cm³ | 140 kW (188 hp) | 400 N·m | 237 km/h (230 km/h) | 8,0 sec (7,6 sec) |
| Κινητήρας PHEV |
| Μοντέλο | Κινητήρας | Ισχύς | Ροπή | Μέγιστηταχύτητα | Επιτάχυνση0–100 km/h | Μπαταρία |
|
| 1.4 TSI | 1.395 cm³ | 115 kW (154 hp) (κινητήρας)160 kW (215 hp) (συνδυαστικά) | 250 N·m (κινητήρας) 400 N·m (συνδυαστικά) | 225 km/h | 7,1 sec | 13 kWh |

\* Από τον Σεπτέμβριο του 2016, οι κινητήρες 1.4 TSI (92 kW / 123 hp) και 1.6 TDI (88 kW / 118 hp) δεν είναι πλέον διαθέσιμοι, αφήνοντας έτσι τους κινητήρες των 110 kW / 148 hp ως τους ασθενέστερους στην παλέτα της τρίτης γενιάς.

Τέταρτη γενιά
-------------

Επί του παρόντος, η Škoda εξελίσσει την τέταρτη γενιά του μοντέλου, η οποία αναμένεται να είναι ριζικά πιο σύγχρονη και πιο πολυτελής από ό,τι ως τώρα. Σύμφωνα με όσα έχουν γίνει γνωστά, το καινούριο Superb θα εξακολουθήσει να διατίθεται τόσο με αμάξωμα σε σεντάν εκδοχή όσο και σε station wagon.

Τα στελέχη της εταιρείας έχουν δηλώσει επίσημα ότι το καινούριο μοντέλο θα παρουσιαστεί εντός του 2023. Η τέταρτη γενιά του μοντέλου θα βασίζεται στην πλατφόρμα «MQB Evo» και αναμένεται να είναι μεγαλύτερη σε διαστάσεις από την τρίτη γενιά.

Αναφορές
--------

1. ↑  «Skoda. Skoda In Ukraine». Car-cat.com. Αρχειοθετήθηκε από το πρωτότυπο στις 4 Φεβρουαρίου 2012. Ανακτήθηκε στις 29 Ιουλίου 2010.
2. ↑  «Ao"Азия Авто"». Aziaavto.kz. Αρχειοθετήθηκε από το πρωτότυπο στις 16 Ιανουαρίου 2011. Ανακτήθηκε στις 7 Δεκεμβρίου 2010.
3. ↑  «Škoda Annual Report 2015» (PDF). *Škoda*. Αρχειοθετήθηκε από το πρωτότυπο (PDF) στις 25 Μαρτίου 2016. Ανακτήθηκε στις 12 Φεβρουαρίου 2017.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Škoda Superb** |

* Η επίσημη Ελληνική ιστοσελίδα του Škoda Superb
* Η επίσημη διεθνής ιστοσελίδα του Škoda Superb
* Πρώτη δοκιμή του Škoda Superb B5 από το περιοδικό 4Τροχοί (Μάιος 2002)
* Δοκιμή του Škoda Superb B5 2.8 V6 από το περιοδικό 4Τροχοί (Σεπτέμβριος 2002)
* Δοκιμή του Škoda Superb B5 1.8T από το περιοδικό 4Τροχοί (Νοέμβριος 2002)
* Πρώτη δοκιμή του Škoda Superb B6 από το περιοδικό 4Τροχοί (Ιούνιος 2008)
* Δοκιμή του Škoda Superb B6 1.8 TSI από το περιοδικό 4Τροχοί (Νοέμβριος 2008)